[Resep] Bone in tamatiesous met gebakte eiersFoto: Verskaf Hierdie laatontbyt kan met min moeite voorberei word. Selfs al kamp julle of het net ŉ vuur of gasbraaier om mee kos te maak, is hierdie idee maklik, vinnig en lekker. ŉ Geurige tamatie-bonemengsel, wat jy kan geur soos julle daarvan hou, met ŉ gebakte eier of twee vir elkeen. Geniet dit met ŉ kleurvolle vrugteslaai. Die vrugte kan voor die warm gereg geëet word en jy kan besluit of dit met muesli en/of jogurt geniet gaan word en of julle dit ná die eiergereg as “nagereg” wil eet. Gebruik verkieslik ongegeurde jogurt want die jogurt wat reeds gegeur is, is dikwels onnodig soet en bevat heelwat suiker. Die soet smaak van seisoenale vrugte sorg vir ŉ lekker balans met die jogurt en as jy dan neute of selfs ŉ bietjie kaneel daarmee saam eet, is dit ŉ vars en natuurlike manier om te eet. Enige kombinasie van vrugte kan goed werk en dit wat in seisoen is, komplementeer mekaar dikwels ook uitstekend. Ek het pynappel, peer, mango en druiwe gebruik en ŉ paar granaatpitte maak dit sommer feestelik. Kyk elke Maandagoggend na #Kosblik op Die Groot Ontbyt of besoek Heleen Meyer se webwerf of Facebook-blad vir nog maklike en gesonde kosblik-idees.